<classify> RAIS John Magufuli amemaliza utata wa zao la korosho, kwa kutangaza uamuzi wa serikali kununua korosho ghafi zote za wakulima msimu huu kwa bei ya Sh 3,300 kwa kilo moja.Amechukua hatua hiyo baada ya wanunuzi binafsi, kushindwa kutimiza maagizo ya serikali kwa kuanza kununua zao hilo, kwa kusuasua na kwa bei isiyoridhisha. Rais alitangaza uamuzi huo jana Ikulu, Dar es Salaam, baada ya kuwaapisha Waziri wa Viwanda, Biashara na Uwekezaji, Joseph Kakunda, Waziri wa Kilimo, Japhet Hasunga, Naibu Waziri Ofisi ya Rais Menejimenti ya Utumishi wa Umma na Utawala Bora, Dk Mary Mwanjelwa.Wengine ni Naibu Waziri wa Maliasili na Utalii, Constantine Kanyasu, Naibu Waziri wa Kilimo, Innocent Bashungwa, Naibu Waziri Ofisi ya Rais Tawala za Mikoa na Serikali za Mitaa Tamisemi, Mwita Waitara na Mwenyekiti wa Tume ya Kurekebisha Sheria, Jaji mstaafu, January Msoffe.Kuapishwa kwa mawaziri hao, kumekuja baada ya mawaziri waliokuwepo, Dk Charles Tizeba wa Kilimo na Charles Mwijage wa Viwanda na Biashara kutenguliwa nafasi hizo.Rais aliamua kufanya hivyo baada ya mawaziri hao kushindwa kufanya kazi zao vizuri katika kutatua kero zilizokuwepo katika wizara zao, jambo ambalo lilimfanya wakati mwingine amtume Waziri Mkuu, Kassim Majaliwa kuyatatua. Pamoja na kutangaza uamuzi huo, Rais Magufuli ameagiza Benki ya Maendeleo ya Kilimo TADB, kutoa fedha za kununulia korosho hizo.Pia aliagiza wizara husika kumthibitisha Kaimu Mkurugenzi Mtendaji wa benki, Japhet Justine kuwa Mkurugenzi Mtendaji kwa sababu anafanya kazi vizuri. Aliagiza Jeshi la Ulinzi la Wananchi wa Tanzania JWTZ kupeleka askari katika maghala yote yenye korosho kwa ajili ya kuyalinda ili kuzuia michezo michafu inayoweza kufanywa. Aidha, Rais aliagiza ununuzi wa korosho hizo, uanze mara moja kwa kushirikiana na Bodi ya Mazao Mchanganyiko.Alisisitiza kuwa wakulima kulipwa fedha zao zote bila kukatwa madai yoyote na kwamba kama wapo wadeni watawatafuta wakulima hao baadaye, lakini sio kuwakata fedha kabla ya kuchukua stahili zao.Wapo waliojaribu kuleta mapendekezo yao ya kununua korosho, wengine wameongeza shilingi moja, sasa nasema mapendekezo hayo tupa nje, walikuwa wapi muda wote hadi tutangaze muda wa ukomo, watakuja kutuchezea baadaye, sasa nasema tutanunua korosho zote wenyewe,alisema Rais Magufuli.Sambamba na hilo, aliagiza JWTZ kulinda maghala yote madogo madogo yenye korosho nchi nzima ili kuzuia michezo michafu inayoweza kufanywa. Kwa kuanza wanajeshi wetu waende kulinda maghala yote yenye korosho maana wanaweza kufanya michezo michafu, alisisitiza Rais Magufuli.Aidha, Rais Magufuli ameagiza kiwanda cha kubangua korosho cha BUCCO Investment Holding kilichopo mkoani Lindi, ambacho hivi karibuni kimechukuliwa na serikali baada ya aliyeuziwa kiwanda hicho kushindwa kukiendesha, kikabidhiwe kwa Jeshi la Kujenga Taifa JKT ili jeshi hilo lianze kukitumia kubangua baadhi ya korosho zitakazonunuliwa katika msimu huu.Kiwanda hicho kina uwezo wa kubangua tani 20,000 za korosho kwa mwaka na Rais ameagiza Bodi ya Mazao Mchanganyiko ianze kutafuta soko la ndani na nje ya nchi kwa ajili ya kuuza korosho zikiwemo zitakazobanguliwa kiwandani hapo.Mwaka huu huenda tutazalisha kati ya tani 210,000 na 220,000 za korosho, korosho hizi zinaweza kuzalisha tani takribani 70,000 za korosho zilizobanguliwa, kwa hiyo tutanunua korosho zote, tutatafuta soko tutaziuza na tusipopata soko tutakula sisi wenyewe, alisisitiza Rais Magufuli.Alisema katika siku za baadaye, serikali itanunua mashine za kisasa kwa ajili ya kiwanda hicho, lakini kwa sasa wafanye kazi kwa kutumia mashine zilizopo. Tukiwa na viwanda vyetu vikubwa tutajenga ajira, tumebaki tunawasikiliza matapeli wanaotumiwa kwa faida zao na hawajali wakulima wa Tanzania, majeshi yetu watakusanya na kuisafirisha hakuna itakayopotea, hata makapi pia ni pesa, alisema Rais Magufuli.Aidha, alizinyooshea kidole bodi nyingine na baadhi ya taasisi kama Tantrade na kuzitaka zifanye kazi ya kutafuta masoko; huku akisema Kituo cha Uwekezaji TIC hakifanyi vizuri kutokana na kuingiliwa kiutendaji na taasisi na wizara nyingine na kuagiza kuanzia sasa kituo hicho kihamie Ofisi ya Waziri Mkuu ili kuwa rahisi kuratibu vizuri kazi na ufanisi wake.Rais Magufuli alizitahadharisha bodi zote, kwa kusema kuwa kilichotokea Bodi ya Korosho na Bodi ya Pamba ijiandae na kujitathmini. Alitaka bodi zote kuhakikisha wanatafuta masoko ya mazao kama pareto, kokoa, ufuta, kahawa, pamba na mazao mengine ili wakulima wanaolima kwa taabu, wafaidike na matunda ya uwepo wa serikali yao.Sasa Bodi ya Pamba ijiandae, na bodi nyingine mjipime utendaji wenu, kwani kilichowapa bodi ya korosho kinaweza kuwakumba, mimi sitajali hata nikifika na mtu mmoja ni sawa lakini malengo yetu yatimie, alisema Rais Magufuli.Aliwakumbusha mawaziri walioteuliwa kuwa macho na kutojihusisha na kangomba, maana wapo baadhi ya wafanyabiashara wanaofanya kazi ya kangomba ya kuweka mawakala wao na jamaa zao ili kununua korosho za wakulima kwa ulaghai.Rais Magufuli alisema katika mgogoro huo wa korosho, Waziri Mkuu aliitisha kikao wanunuzi na yeye aliamua kwenda. Alisema alipokuwa kwenye kikao hicho, alisikitika kusikia mwakilishi wa Bodi ya Korosho akitoa bei elekezi ya Sh 1,500 kwa kilo moja.Bodi ya Korosho wanakula pesa yetu, bodi hii siyo kwa ajili ya wakulima, nikawapa bei kuwa ni kuanzia shilingi 3,000 wakaongeza shilingi moja, wanafanya hivyo wakati baadhi ya kodi zimetolewa, hivyo nikaona huu ni mchezo umepangwa, alisema.Rais Magufuli alisema baada ya hilo, hakuona tamko lolote kutolewa na Waziri wa Kilimo kukemea , hivyo alimwambia Waziri Mkuu kutoa siku nne kwa wanunuzi ambazo zilikua zinaisha jana.Awali, kabla ya Rais kutoa uamuzi huo hapo jana, Waziri Mkuu, Majaliwa alisema hadi jana asubuhi walijitokeza wanunuzi 13 waliowasilisha maombi yao ya kununua korosho kwa bei ya kati ya Sh 3,000 hadi Sh 3,005.  <topic>: KITAIFA 